《己未九日乌山登高次刘静常郑藏庵东庵韵 其一 次静常韵》
明代·黄仲昭

白露凝霜催短景，黄花泛酒续良游。山横翠黛云开处，雁带斜阳天尽头。

百岁功名成画饼，几人姓字覆金瓯。题糕且尽生前乐，洒泪何劳身后忧。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。